SK Úradný vestník Európskej únie CE 259/29

Vykonávanie programovania 10. Európskeho rozvojového fondu

P6_TA(2008)0171

Uznesenie Európskeho parlamentu z 23. apríla 2008 o vykonávaní programovania 10. Európskeho rozvojového fondu (2007/2138(INI))

(2009/C 259 E/06)

Európsky parlament,

— so zreteľom na Dohodu o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísanú v Cotonou 23. júna 2000 (1) (ďalej len dohoda z Cotonou),

— so zreteľom na vnútornú dohodu medzi zástupcami vlád členských štátov na zasadnutí Rady, o financovaní pomoci Spoločenstva na základe viacročného finančného rámca na obdobie rokov 2008 – 2 013 v súlade s Dohodou o partnerstve AKT – ES a o prideľovaní finančnej pomoci pre zámorské krajiny a územia, na ktoré sa vzťahujú ustanovenia štvrtej časti zmluvy o ES (2),

— so zreteľom na nariadenie Rady (ES) č. 617/2007 zo 14. mája 2007 o vykonávaní 10. Európskeho rozvojového fondu v rámci Dohody o partnerstve medzi AKT – ES (3),

— so zreteľom na článok 45 rokovacieho poriadku,

— so zreteľom na správu Výboru pre rozvoj a stanoviská Výboru pre zahraničné veci a Výboru pre rozpočet (A6-0042/2008),

A. keďže podmienkou vykonávania 10. Európskeho rozvojového fondu (ERF) a podmienkou jeho vstúpenia do platnosti 1. januára 2008 (článok 93 ods. 3 dohody z Cotonou) je ukončenie ratifikačného procesu (vo všetkých členských štátoch EÚ a v dvoch tretinách členských krajín skupiny afrických, karibských a tichomorských štátov (AKT)) najneskôr do 30. novembra 2007,

B.. vzhľadom na to, že tzv doložka o skončení platnosti už neumožňuje využiť zostatky z predchádzajúcich ERF,

C. vzhľadom na záväzok Komisie, že zabezpečí uvoľnenie všetkých prostriedkov 9. ERF do 31. decembra 2007,

D. keďže ERF stále nie je súčasťou rozpočtu EÚ aj napriek žiadostiam Európskeho parlamentu o jeho začlenenie do rozpočtu,

E. keďže skutočnosť, že Európsky parlament a národné parlamenty nevykonávajú žiadnu formálnu kontrolu ERF, pretože nie je začlenený do rozpočtu EÚ, predstavuje demokratický deficit,

F. vzhľadom na štúdiu o zapájaní neštátnych subjektov do programovania 10. ERF, ktorú vypracovala Komisia v 64 krajinách AKT a ktorá poukazuje na to, že informácie boli poskytnuté vo všetkých prípadoch, pričom sa však skutočná účasť zaznamenala len u polovici krajín, ktoré boli súčasťou tejto štúdie,

G. vzhľadom na odštartovanie nového strategického partnerstva Afrika – EÚ a akčného plánu na roky 2008 – 2010, ktoré sa opierajú o „zásady jednoty Afriky, vzájomnej závislosti Afriky a Európy, zodpovednosti za vlastný osud a spoločnej zodpovednosti, dodržiavania ľudských práv, demokratických zásad a zásad právneho štátu, ako aj o právo na rozvoj“, ku ktorému došlo počas samitu EÚ a Afriky 8. a 9. decembra 2007 v Lisabone, pri príležitosti ktorého sa prijalo spoločné vyhlásenie Európskeho parlamentu a Panafrického parlamentu, ktoré vyzýva na posilnenie úlohy týchto parlamentov v novej stratégii,

H. vzhľadom na politické záväzky EÚ a jej členských štátov v oblasti rozvojovej pomoci, najmä pomoci Afrike, a v oblasti účinnosti podpory,

I. vzhľadom na záväzok EÚ zvýšiť svoju podporu v oblasti obchodu do roku 2010 na 2 000 000 000 EUR ročne (1 000 000 000 zo strany Komisie a 1 000 000 000 zo strany členských štátov),

J. vzhľadom na predbežné rozdelenie rozpočtových prostriedkov 10. ERF, a to približne vo výške 30 % na všeobecnú rozpočtovú podporu, 30 % na infraštruktúru, 15 % na správu verejných vecí (vrátane oblasti mieru a bezpečnosti), 8 % na poľnohospodárstvo a rozvoj vidieka a 8 % na sociálne odvetvia a sociálnu súdržnosť, pričom sa zvyšná suma rozdelí najmä medzi hospodársky rozvoj, inštitucionálnu pomoc a životné prostredie,

K. vzhľadom na to, že podiel rozpočtových prostriedkov 10. ERF pridelených odvetviam základného školstva a zdravotníctva voči 9. ERF mierne klesol,

Výzvy a ciele 10. ERF

1. zdôrazňuje význam úlohy, ktorú predstavuje vykonávanie ERF v rokoch 2008 – 2013 najmä vzhľadom na politické záväzky EÚ a jej členských štátov poskytovať rozvojovú pomoc, podporovať súčasný vývoj smerujúci k obnovenému partnerstvu Európy a Afriky, a záväzok EÚ prispievať k splneniu rozvojových cieľov milénia (RCM) v roku 2015;

2. v plnej miere sa stotožňuje s hlavným cieľom spolupráce, stanoveným v článku 1 nariadenia (ES) č. 617/2007, ktorým je „odstránenie chudoby v partnerských krajinách a regiónoch v kontexte trvalo udržateľného rozvoja vrátane plnenia rozvojových cieľov milénia“; prikladá najvyšší význam skutočnosti, aby tieto prioritné ciele nadobudli konkrétnu podobu prostredníctvom všetkých nástrojov a postupov uplatňovania ustanovených v tomto nariadení, a vyjadruje ľútosť nad tým, že v ustanoveniach týkajúcich sa dokumentov o stratégii jednotlivých krajín a regiónov sú tieto ciele ponímané reštriktívne;

3. žiada, aby sa vykonávanie ERF zahrnulo do rámca medzinárodných záväzkov EÚ uvedených v článku 177 ods. 3 Zmluvy o ES;

4. trvá na tom, aby sa vykonávanie ERF uskutočňovalo v súlade s odporúčaniami Programu OSN pre rozvoj o využívaní oficiálnej rozvojovej pomoci a aby sa z programovania vyňali aspoň všetky tie činnosti, ktoré nespĺňajú kritériá oficiálnej rozvojovej pomoci (ODA) stanovené Výborom pre rozvojovú pomoc Organizácie pre hospodársku spoluprácu a rozvoj (DAC); žiada, aby sa podľa toho upravil článok 2 ods. 3 nariadenia (ES) č. 617/2007;

5. s uspokojením víta snahu o zjednodušenie a harmonizáciu, na základe ktorej sa vypracovalo toto nové nariadenie (ES) č. 617/2007; domnieva sa, že snaha o zosúladenie s nástrojom rozvojovej spolupráce (4) (NRS) musí smerovať k posilneniu úlohy Európskeho parlamentu spočívajúcej v dohľade nad vykonávaním ERF a jeho kontrole;

6. podporuje začlenenie ERF do rozpočtu EÚ s cieľom posilniť súdržnosť, transparentnosť a efektívnosť rozvojovej spolupráce a zabezpečiť jej demokratickú kontrolu; zdôrazňuje, že začlenenie ERF do rozpočtu je tiež vhodným riešením opakovaných problémov spojených s ťažkopádnosťou a pomalosťou medzivládneho ratifikačného procesu; žiada Radu, aby v rámci revízie finančného rámca v polovici obdobia, v roku 2009 počítala so začlenením ERF do rozpočtu;

7. vyjadruje potešenie nad tým, že v Lisabonskej zmluve sa vypúšťa odsek 3 článku 179 Zmluvy o ES, ktorý vylučoval ERF z rozsahu pôsobnosti zmluvy, čo otvára cestu pre začlenenie ERF do rozpočtu EÚ;

8. pripomína, že trvá na svojom úsilí týkajúcom sa súdržnosti rozvojových politík a na európskych záväzkoch, ktoré majú zabezpečiť, že ciele rozvojovej politiky nebudú v rozpore s ostatnými politikami EÚ, ktoré majú na túto politiku vplyv (obchod, životné prostredie, bezpečnosť, poľnohospodárstvo atď.);

9. žiada Komisiu, aby viac pozornosti upriamila na odlev kvalifikovanej pracovnej sily z krajín AKT do EÚ a aby navrhla primerané opatrenia na jej udržanie alebo jej návrat do krajiny pôvodu;

10. pripomína význam, ktorý pripisuje zásadám vlastnej zodpovednosti a účasti, ktoré sú kľúčovými prvkami dohody z Cotonou a európskeho konsenzu o rozvoji (5);

Harmonogram

11. žiada krajiny AKT, ktoré tak ešte neurobili, aby ratifikovali vnútornú dohodu a revidovanú dohodu z Cotonou, aby sa vykonávanie 10. ERF mohlo začať čo najskôr;

12. berie na vedomie záväzok Komisie, aby sa všetky finančné prostriedky 9. ERF uvoľnili pred konečným termínom, ktorým je 31. december 2007; žiada Komisiu, aby prijala všetky vhodné opatrenia, aby žiadne rozpočtové prostriedky neboli dotknuté doložkou o neplatnosti a aby sa zabezpečila plynulosť financovania;

13. zdôrazňuje, že záväzný harmonogram neumožnil zapojiť v plnej miere občiansku spoločnosť a parlamenty do programovania, a trvá na tom, aby sa nedostatky konzultačného postupu odstránili vo fáze zavádzania;

Dokumenty o stratégii a prioritné oblasti činnosti

14. zdôrazňuje, že na dosiahnutie cieľov stanovených v článku 1 nariadenia (ES) č. 617/2007 sa pri programovaní musia uprednostniť činnosti zamerané na zmierňovanie chudoby s osobitným dôrazom na oblasti súvisiace s RCM, akými sú sociálne odvetvia, najmä zdravotníctvo a základné vzdelávanie; zdôrazňuje, že záväzok stanovený v rámci NRS vyčleniť 20 % finančných prostriedkov na oblasti zdravotníctva a základného vzdelávania do roku 2009 by sa mal vzťahovať na všetky výdavky na európske rozvojové politiky vrátane ERF, aby bolo možné dosiahnuť súdržnosť;

15. berie na vedomie zámer Komisie dosiahnuť tento cieľ vďaka podpore z rozpočtu, ľutuje však, že sa nevypracovala žiadna globálna stratégia v spolupráci s prijímajúcimi krajinami, aby sa odvetvia zdravotníctva a vzdelávania začlenili medzi priority uvedené v dokumentoch o stratégii jednotlivých krajín; žiada opätovne prehodnotiť túto otázku v rámci revízie v polovici obdobia, aby sa dosiahol cieľ 20 %;

16. zdôrazňuje, že trvalé zmiernenie chudoby možno dosiahnuť len v podmienkach trvalo udržateľného hospodárskeho, sociálneho a environmentálneho rozvoja; ďalej zdôrazňuje, že činnosť ERF by preto mala byť súčasťou procesu rozvoja zameraného na budovanie silného hospodárstva, ktoré chráni životné prostredie a ktoré poskytuje základné sociálne služby všetkým občanom;

17. zdôrazňuje, že udržateľný rozvoj nemožno nikdy v plnej miere dosiahnuť v období vojen, občianskych konfliktov alebo politickej nestability; preto sa domnieva, že prioritou by malo byť aj budovanie demokracie a snaha udržiavať alebo podporovať mier, zásady právneho štátu, stabilné a demokratické inštitúcie, ako aj úplné dodržiavanie ľudských práv;

18. domnieva sa, že dokumenty o stratégii jednotlivých krajín by mali byť predmetom demokratickej kontroly a preto by sa nemali vypracovávať a zavádzať bez parlamentných kontrol; zastáva názor, že postúpenie dokumentov o stratégii jednotlivých krajín spoločnému parlamentnému zhromaždeniu AKT – EÚ (SPZ) významne prispieva k dosiahnutiu cieľa vlastnej zodpovednosti, ktorý je súčasťou dohody z Cotonou a je pozitívnou etapou smerom k prideleniu inštitucionálnych právomocí SPZ a Európskemu parlamentu v rámci komitológie; žiada Komisiu, aby dohliadala na to, že SPZ bude mať dostatok materiálnych prostriedkov na náležité vykonávanie svojej činnosti súvisiacej s dokumentmi o stratégii jednotlivých krajín a že jeho stanoviská budú predmetom monitorovacej správy Komisie;

19. ľutuje, že nariadenie (ES) č. 617/2007 nezahŕňa žiadny explicitný postup účasti ani konzultácie Európskeho parlamentu, národných parlamentov, miestnej samosprávy a neštátnych subjektov v rámci vypracovania, monitorovania a hodnotenia dokumentov o stratégii jednotlivých krajín; žiada Radu a Komisiu, aby systematicky začleňovali tieto konzultácie do programovania;

Rodová problematika

20. vyjadruje poľutovanie nad tým, že rodová problematika nebola začlenená do špecifickej oblasti činnosti; žiada, aby sa toto rozhodnutie prehodnotilo v rámci revízie v polovici obdobia vykonávania ERF so súhlasom partnerov AKT;

21. žiada Komisiu, aby plnila svoje záväzky týkajúce sa rodovej rovnosti vyplývajúce z kľúčových politických dokumentov, napr. európskeho konsenzu o rozvoji, spoločnej stratégie EÚ a Afriky a samozrejme aj z dohody z Cotonou, a tým zabezpečila, že rodová problematika bude súčasťou prioritných politík partnerstva AKT – EÚ, ktorej sa bude v rámci začleňovania rodového hľadiska venovať náležitá pozornosť a finančné prostriedky; trvá na tom, aby sa posilnila viditeľnosť rodovej problematiky prostredníctvom začlenenia samostatnej kapitoly a osobitných ukazovateľov do výročnej správy vypracovanej Komisiou, aby sa umožnilo lepšie monitorovanie a lepšia kontrola dosiahnutého pokroku;

Rozpočtová podpora

22. domnieva sa, že rozpočtová podpora môže účinne prispieť k odstráneniu chudoby a uskutočneniu RCM, najmä ak sa prostriedky sústredia do odvetví základného vzdelávania a zdravotníctva; zdieľa vôľu Komisie prideliť rozpočtovej podpore úlohu hybnej sily zameranej na zvýšenie podielu výdavkov národných rozpočtov na tieto odvetvia;

23. pripomína, že efektívnosť a legitimita rozpočtovej podpory sú podmienené dodržiavaním viacerých vopred stanovených podmienok, najmä posilnenou koordináciou medzi darcami na jednej strane a dodržiavaním demokratických pravidiel, dobrým spravovaním verejných vecí a riadiacim nástrojom verejných financií, kontrolovaným demokraticky zvoleným parlamentom v prijímajúcich krajinách, na druhej strane; vyzýva Komisiu na dôsledné dodržiavanie týchto vopred stanovených podmienok pred tým, ako začne zvažovať akýkoľvek program rozpočtovej podpory;

24. vyjadruje potešenie nad záväzkom Komisie spojiť rozpočtovú pomoc priamo s pokrokom v uskutočňovaní RCM a podporovať ich uskutočňovanie prostredníctvom zmlúv o RCM, ktoré zabezpečia dlhodobejšie financovanie, čím prispejú k posilneniu predvídateľnosti pomoci;

25. žiada, aby sa hodnotenie rozpočtovej pomoci založené na spoľahlivých a transparentných ukazovateľoch, ktoré umožňujú meranie pokroku dosiahnutého v rámci RCM, stalo súčasťou výročnej správy predkladanej Európskemu parlamentu, SPZ, národným parlamentom a neštátnym subjektom;

26. žiada, aby sa v rámci rozpočtovej podpory vyčlenili osobitné zdroje na posilnenie kapacít všetkých parlamentov AKT, pokiaľ ide o rozpočtové monitorovanie;

Stimulačné sumy

27. pripomína dôležitosť, ktorú pripisuje podpore dobrého spravovania verejných vecí, a môže sa prihlásiť k princípu „prémie za dobré spravovanie verejných vecí“ v rámci politického dialógu definovaného v článku 8 dohody z Cotonou pod podmienkou, že tieto kritériá prideľovania a tieto vykonávacie pravidlá sú jasné a transparentné;

28. konštatuje, že vo viacerých kritériách definovaných Komisiou pre prerozdelenie stimulačných súm sa prioritne odzrkadľujú záujmy Severu a odmieta akýkoľvek odklon k forme podmienenosti pomoci založenej na kritériách, ktoré sa nevzťahuje výhradne na dobrú správu verejných vecí;

29. vyjadruje svoje znepokojenie nad interpretáciou kritérií spojených s hospodárskou a sociálnou správou verejných vecí; stavia sa proti vnúteniu „skrytých kritérií“ v hospodárskej a sociálnej oblasti a domnieva sa, že analýza právnych predpisov a verejných politík v tejto oblasti nebude môcť viesť k požiadavkám v oblasti liberalizácie a deregulácie; odporúča pripojiť k profilom správy verejných vecí kritériá spojené s existenciou a kvalitou verejných služieb; pripomína, že postoj štátov alebo regiónov AKT ku konečnej voľbe, či sa stať alebo nestať zmluvnou stranou dohôd o hospodárskych partnerstvách (DHP) nebude kritériom;

30. žiada Komisiu, aby vyjasnila rozhodovací postup, ktorým sa riadi rozdeľovanie prostriedkov stimulačných súm, a aby navrhla spôsob, ktorým sa v tejto súvislosti zabezpečí poskytovanie informácií Európskemu parlamentu a neštátnym subjektom;

Regionálna integrácia, pomoc obchodu a DHP

31. pripomína, že EÚ sa zaviazala zvýšiť svoju pomoc pre oblasť obchodu do výšky 2 000 000 000 EUR ročne a vyčleniť 50 % tejto dodatočnej pomoci krajinám AKT, pričom sa na toto zvýšenie majú využiť dodatočné finančné prostriedky; za veľmi dôležité považuje, aby EÚ dodržiavala svoj záväzok poskytovať pomoc v oblasti obchodu, a žiada Komisiu a Radu, aby s cieľom splniť tento záväzok informovali o súčasnom stave záväzkov EÚ a členských štátov;

32. nalieha, aby financovanie integrovaných regionálnych programov (IRP) spravodlivo využívali všetky krajiny a regióny AKT nezávisle od pozície štátov ku konečnému rozhodnutiu stať sa alebo nie zmluvnou stranou DHP; stavia sa proti akejkoľvek forme podmienenosti spojenej s účasťou na niektorej DHP pri prideľovaní rozpočtových prostriedkov IRP;

33. opakuje svoju požiadavku, aby sa osobitné potreby spojené s prispôsobením sa hospodárstiev krajín AKT dohodám o hospodárskom partnerstve financovali z dodatočných prostriedkov ERF;

Účasť

34. zdôrazňuje, že prehodnotenie a posteriori udelenia absolutória ERF Európskym parlamentom predstavuje nedostatočnú demokratickú kontrolu, a žiada Radu, aby mu do začlenenia ERF do rozpočtu EÚ bola pridelená inštitucionálna úloha týkajúca sa celkového procesu monitorovania a vyhodnocovania programovania;

35. ľutuje obzvlášť vágnu a nejednoznačnú formuláciu pravidiel určujúcich úlohu aktérov v programovaní pomoci Spoločenstva (pozri článok 2 ods. 3 nariadenia (ES) č. 617/2007); žiada, aby Európsky parlament, národné parlamenty, miestne samosprávy a reprezentatívne neštátne subjekty boli začlenené do procesu programovania, monitorovania a kontroly zavádzania ERF;

36. vyzýva národné parlamenty členských krajín EÚ a krajín AKT, aby uplatňovali prísnu parlamentnú kontrolu nad výkonnou mocou, čo sa týka programovania ERF; žiada Komisiu, aby zabezpečila, že s národnými parlamentmi sa bude aktívne konzultovať vo všetkých štádiách vypracovávania a monitorovania dokumentov o stratégii;

37. opätovne potvrdzuje svoju podporu požiadavke SPZ vyjadrenej na jeho 9. zasadnutí v apríli 2005, aby sa príslušný podiel rozpočtových prostriedkov ERF vyčlenil na vzdelávanie a politickú prípravu poslancov a politických, hospodárskych a sociálnych vedúcich činiteľov, aby bolo možné dosiahnuť trvalé upevnenie dobrej správy, právneho štátu, demokratických štruktúr a vzájomného pôsobenia vlády a opozície v pluralistickej demokracii, ktorá spočíva na slobodných voľbách;

Monitorovanie a hodnotenie výsledkov

38. žiada, aby sa s Európskym parlamentom, národnými parlamentmi a neštátnymi subjektmi v roku 2010 konzultovalo o revízii v polovici obdobia vykonávania ERF a aby sa Európskemu parlamentu poskytli informácie o výsledkoch hodnotenia v polovici obdobia investičných nástrojov;

39. s uspokojením berie na vedomie vypracovanie výročnej správy Komisiou o zavádzaní pomoci poskytovanej v rámci ERF, ktorá bola postúpená Európskemu parlamentu; bude pri hodnotení tejto výročnej správy obozretnejší, čo sa týka účinnosti pomoci pri odstraňovaní chudoby a jej príspevku k uskutočňovaniu RCM; žiada, aby SPZ, národné parlamenty a neštátne subjekty boli tiež adresátmi tejto výročnej správy;

40. vyjadruje potešenie nad zámerom Komisie a Európskej investičnej banky (EIB) pravidelne vyhodnocovať výsledky, najmä v oblasti pokroku dosiahnutého pri uskutočňovaní RCM, a zahrnúť „do fázy hodnotenia poskytnutej pomoci Spoločenstva príslušné zainteresované strany vrátane neštátnych subjektov“, čo prirodzene znamená zahrnutie Európskeho parlamentu, národných parlamentov a SPZ; žiada Komisiu, aby spresnila, akým spôsobom a ako často sa budú tieto hodnotenia vykonávať;

41. zdôrazňuje, že v krízových alebo konfliktných podmienkach sa skúsenosti a odbornosť poslancov a zástupcov občianskej spoločnosti zdajú byť ešte nevyhnutnejšie, a žiada Komisiu, aby s nimi konzultovala pred prijatím osobitných opatrení uvedených v článku 8 ods. 2 nariadenia (ES) č. 617/2007;

Efektívnosť pomoci

42. s uspokojením berie na vedomie odkaz na Parížske vyhlásenie o účinnosti pomoci a trvá na tom, aby programovanie ERF prebiehalo v súlade s odporúčaniami tohto vyhlásenia; aj napriek tomu zdôrazňuje, že vyvážené a rovnocenné partnerstvo medzi EÚ a krajinami AKT nemožno budovať len na základe harmonizácie a zosúladenia darcov, ale najmä na podpore vzájomných povinností a záväzkov, najmä v oblasti správy verejných vecí;

43. povzbudzuje Komisiu, aby svoj zámer sledovať zblízka pokroky v tejto oblasti a vypracovať osobitnú správu v rámci príprav samitu v Akre v septembri 2008 pretavila do skutočnosti; žiada, aby sa hodnotenie efektívnosti pomoci stalo súčasťou pravidelnej správy predkladanej Európskemu parlamentu;

44. uznáva, že snaha Komisie o zrýchlenie vyplácania umožnila značné zlepšenie miery plnenia ERF; zdôrazňuje však, že v tejto oblasti je ešte potrebné dosiahnuť zlepšenie, a žiada členské štáty, aby k nemu aktívne prispievali; žiada Komisiu, aby pre Európsky parlament a SPZ vypracovala trojmesačný výkaz vyplácania finančných prostriedkov;

45. v plnej miere podporuje vôľu posilniť predvídateľnosť pomoci pri vykonávaní ERF;

Mierový nástroj pre Afriku

46. dôrazne podporuje zavedenie mierového nástroja pre Afriku a žiada, aby pravidlá jeho riadenia priniesli posilnenie politického partnerstva medzi EÚ a Africkou úniou v súlade s usmerneniami novej spoločnej stratégie EÚ a Afriky;

47. zdôrazňuje, že mierový nástroj pre Afriku sa musí vnímať ako nástroj spoločnej zahraničnej a bezpečnostnej politiky (SZBP) a že podľa kritérií Výboru pre rozvojovú pomoc nepatrí do oblasti rozvoja; v tejto súvislosti vyjadruje vážne poľutovanie nad rozhodnutím Rady z 11. apríla 2006, v ktorom sa uvádza, že mierový nástroj sa financuje z prostriedkov ERF;

48. žiada Komisiu a Radu, aby zabezpečili alternatívne financovanie najneskôr po vypracovaní hodnotenia, ktorým sa v roku 2010 znovu prehodnotí postup financovania mierového nástroja pre Afriku; žiada, aby bol konzultovaný v rámci tohto hodnotenia;

49. žiada, aby boli Európsky parlament a SPZ konzultovaní o akčnom programe 2008 – 2010 a o výročnej správe o činnosti týkajúcej sa využitia finančných prostriedkov realizovaných Komisiou;

Spolufinancovanie a súdržnosť s ďalšími nástrojmi

50. súhlasí s možnosťou spolufinancovať rozvojové projekty spolu s členskými štátmi alebo inými darcami finančných prostriedkov, ktorú prináša programovanie 10. ERF;

51. odporúča otvoriť túto možnosť ďalším finančným nástrojom EÚ a opätovne žiada o vytvorenie nového panafrického finančného rámca, ktorý by sa dal programovať a predvídať, čerpal by z ERF, tematických nástrojov nástroja financovania rozvojovej spolupráce a nástroja európskej susedskej politiky s cieľom financovať a podporovať zavádzanie novej spoločnej stratégie EÚ a Afriky;

52. vyjadruje želanie, aby sa zaviedli spoločné programy AKT – EÚ na základe spolufinancovania s cieľom priniesť spoločné odpovede na veľké celosvetové problémy, akými sú prístup k svetovým verejným statkom a klimatické zmeny, čím prispejú k posilneniu politického partnerstva v rámci dohody z Cotonou;

*

* *

53. poveruje svojho predsedu, aby toto uznesenie postúpil Rade a Komisii.

(1) Ú. v. ES L 317, 15.12.2000, s. 3. Dohoda zmenená dohodou podpísanou 25. júna 2005 (Ú. v. EÚ L 209, 11.8.2005, s. 27).

(2) Ú. v. EÚ L 247, 9.9.2006, s. 32.

(3) Ú. v. EÚ L 152, 13.6.2007, s. 1.

(4) Nariadenie Európskeho parlamentu a Rady (ES) č. 1905/2006 z 18. decembra 2006, ktorým sa ustanovuje nástroj financovania rozvojovej spolupráce (Ú. v. EÚ L 378, 27.12.2006, s. 41).

(5) Spoločné vyhlásenie Rady a zástupcov vlád členských štátov na zasadnutí Rady, Európskeho parlamentu a Komisie o politike rozvoja Európskej únie s názvom „Európsky konsenzus“ (Ú. v. EÚ C 46, 24.2.2006, s. 1).